Cheetahs en Bokke
Met die Cheetahs wat die kruin van sukses ry en die Springbokke op 'n ongekende laagtepunt, kom die vraag onvermydelik op watter lyn is daar te trek tussen dié twee? Vir 'n antwoord daarop, kan op bepaalde kenmerke van elke geval gelet word.
Sover dit die Cheetahs aangaan, is dit duidelik dat die man wat die ommekeer teweeg gebring het, afrigter Franco Smith is. Wat is dan sy suksesformule?
Wat in die media verswyg word, maar 'n feit is, is dat Smith 'n diep Christen-gelowige is wat sy lewensbeskouing in sy werksplek uitdra. Hy benader die Cheetahspelers uit 'n Christelike oogpunt en het by hulle die waarde van geloof tuisgebring en hulle geleer om om te gee – vir andere en ook vir mekaar. Hieruit het die span onwrikbare selfvertroue ontwikkel en dit het Smith aangevul met ontwikkeling van vaardighede en fiksheid tot op die hoogste vlak, tesame met 'n wedstrydplan gebaseer op bal in die hand.
Laasgenoemde is die mees basiese reël van die spel, soos toe William Webb Ellis doer terug in 1823 die sokkerbal in 'n wedstryd opgetel en daarmee begin hardloop het om sodoende die spel rugby te geskep het. Dit is waarom vandag die doellose geskop in rugby so futiel is, soos die Bokke tans doen, selfs al gaan dit onder die dekmantel van "taktiese skop".
Nog 'n ding van Smith is dat hy eers die mens in die spelers ontwikkel en daarna ontpop die speler as't ware vanself. Vandaar sy sukses met ongeslypte talent soos Neill Jordaan, Neil Marais, Uzair Cassiem, Tier Schoeman en talle ander.
By die Bokke is die prentjie feitlik omgedraai. Daar word op groot name eerder as huidige vorm en potensiaal gefokus, terwyl afrigting power is en 'n skopwedstrydplan gevolg word. Die doodsteek is natuurlik kwotas. Die beste spelers in elke posisie word nie gekies nie, wat beteken 'n gekniehalterde span moet meeding met die beste in die wêreld.
Spelers soos Elton Jantjes, Oupa Mohoje, Juan de Jongh, Damian de Allende en nog 'n paar behoort op grond van hul vertonings nooit weer 'n Springboktrui oor hul kop te trek nie. Franco Smith het Mohoje nie eers vir sy finale Curriebekerspan gekies nie.
Voordat kwotas nie uit die sisteem van SA rugby van top tot bodem uitgewis word nie, is daar weinig kans dat die sport in die land weer tot sy reg in die wêreld gaan kom. Dit sluit in dat ontslae geraak moet word van Jurie Roux & kie. met hul knieval voor Sportminister Fikile Mbalula.